表兄丁行之俾予作山水一軸
作者：王當
朝代：宋

paragraphs: 禿髪管城書不中，麝煤滿硯隨輕濃。
煙雲變怪本無定，丹青故匪能形容。
解衣盤礴無人久，妙迹於今復何有。
揮毫要使真宰泣，嘆息初非癡絕手。
遼東有人丁令威，去家得仙人暫歸。
上界繁做異丘壑，安得長林大麓長追隨。
聯翩大軸要予寫，敲冰不在鵝溪下。
吾既不能爲喬松直幹摩蒼天，又不能爲小童一線飛紙鳶。
萬里江山入平遠，喚取畫師閻立本。